OpenLLM-France/wikimedia huggingface dataset:
# Cluster One

Cluster One és una cançó del grup britànic de rock progressiu Pink Floyd, editat com el primer tema de l'àlbum The Division Bell, aparegut el 1994, i consisteix en efectes de so i música instrumental, de la mateixa manera que començava l'anterior disc, A Momentary Lapse of Reason.

## Composició

És la primera cançó escrita per David Gilmour i Richard Wright després de «Mudmen», apareguda el 1972 a l'àlbum Obscured by Clouds. I és que la marxa de Roger Waters va donar moltes oportunitats de composició a la resta de membres.
El soroll que obre la pista va causar certa confusió entre els fans, que no estaven segurs, en reproduir l'àlbum per primera vegada, si la seva còpia era defectuosa o no, ja que el soroll dura poc més d'un minut abans que comenci la música. Segons una entrevista amb Andy Jackson, enginyer de gravació de l'àlbum, correspon al soroll electromagnètic del vent solar gravat des del cim del Mount Washington, Amb més precisament, aquest so és un registre de freqüència molt baixa del cor de l'alba i sferics, respectivament, a causa de la interferència del vent solar amb el la magnetosfera de la Terra, i el llamps afectant les emissions de ràdio interferint amb la ionosfera; aquest so s'ha confós amb l'escorça terrestre que es desplaça i s'esquerda.

## Actuacions en viu

La peça mai no ha estat interpretada en directe per la banda, tot i que alguns fragments es van incloure a la cinta de collage sonor reproduïda abans dels seus concerts de 1994.

## Crèdits

* David Gilmour - Fender Stratocaster
* Richard Wright - piano, sintetitzador Kurzweil
* Nick Mason - bateria, percussió

## Referències

* ↑ Mabbett, 1995.
* ↑ Wild, Andrew. Pink Floyd: Song by Song (en anglès). Fonthill Media, 2017.
* ↑ Wild, 2017.
* ↑ Strong, 2004, p. 1178.
* ↑ «Andy Jackson Interview» (en anglès). floydian slip. [Consulta: 29 maig 2021].
* ↑ «VideoFromSpace - YouTube».
* ↑ «Archived copy». Arxivat de l'original el 2014-09-10. [Consulta: 10 setembre 2014].
* ↑ McCulley, Jerry. Amazon.com. Division Bell review. Amazon.com, c. 1994.
* ↑ Mabbett, 2010.

## Bibliografia

* Mabbett, Andy. The Complete Guide to the Music of Pink Floyd (en anglès). Omnibus Press, 1995. ISBN 071194301X.
* Mabbett, Andy. Pink Floyd: The Music and the Mystery: The Music and the Mystery (en anglès). Omnibus Press, 2010. ISBN 0857124188.
* Strong, Martin C. The Great Rock Discography (en anglès). 7a. Edimburg: Canongate Books, 2004. ISBN 1-84195-551-5.
* Wild, Andrew. [url=https://books.google.cat/books?id=69ExDwAAQBAJ&pg=PT161&dq=cluster+one+pink+floyd&hl=ca&sa=X&ved=2ahUKEwiww4XsgZ_xAhUIHxoKHVdbCigQ6AEwAHoECAkQAg#v=onepage&q=cluster%20one%20pink%20floyd&f=false Pink Floyd: Song by Song] (en anglès). Fonthill Media, 2017. ISBN 978-1-78155-599-6.

## Vegeu també

* Discografia de Pink Floyd

## Enllaços externs

* «Lloc web oficial de Pink Floyd» (en anglès).
# Can Lloreta

Can Lloreta és una masia de Maçanet de la Selva (Selva) inclosa a l'Inventari del Patrimoni Arquitectònic de Catalunya.

## Descripció

Edifici de planta rectangular de dues plantes i coberta de dues aigües a laterals. Consta de dos cossos, un dels quals té la coberta a un sol vessant. Els dintells de les obertures de la casa són totes de fusta amb forma de prisma quadrat allargat. L'entorn de l'antiga masia està ambientat com el d'una gran mansió, amb jardins que oculten l'interior i grans i ostentoses entrades d'accés a la finca. Una d'aquestes, de 1985, és una mena d'arc de triomf monumental amb reproduccions d'escuts i dintells i muntants de pedra antics en una estructura de dos pisos.

## Història

Les primeres notícies de Can Lloreta són del segle xvi (1583).
Actualment, i des de 1969, està dins la urbanització anomenada "Mas Altaba".
L'any 1985, coincidint amb un canvi de propietari es construí una de les portes d'accés, prop de l'antic mas, monumentalitzada.

## Referències

* 1 2 3 4 «Can Lloreta». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 13 setembre 2017].
# Regió de Tombouctou

La regió de Tombouctou o regió de Timbuctu, és una de les regions administratives de Mali. Dins aquesta regió es troba Azawad, la part nord-est de Mali, que va declarar la seva independència l'abril de 2012 però roman sense reconeixement per part d'altres estats. La regió de Tomboctou és la més extensa de Mali i inclou una gran part del desert del Sàhara. Administrativament està dividida en cinc cercles.
La regió de Tombouctou és famosa per la seva capital, l'antiga ciutat de Timbuktu (o en francès, Tombouctou). Aquesta regió va quedar marginalitzada sota control de l'Imperi colonial francès, el qual s'acabà el 1960. A principis de l'any 2012, el Moviment Nacional per l'Alliberament d'Azawad i altres grups militars s'oposaren al govern de Mali entrant dins Tomboutou sense lluita fent un acord amb les milícies àrabs locals. El 6 d'abril de 2012, la regió es va declarar independent de Mali com a part del nou país d'Azawad. Però aquest país no ha estat reconegut ni per Mali ni per cap altre estat.

## Enllaços externs

* «Tombouctou, Mali : Image of the Day». earthobservatory.nasa.gov. [Consulta: 11 octubre 2009].
# Ferdowsiïta

La ferdowsiïta és un mineral de la classe dels sulfurs. Rep el nom de Ferdowsi Tousi (935-1020), un dels més grans poetes perses que hagi viscut mai. El seu esforç de tota la vida per preservar la identitat nacional, la llengua i el patrimoni de la seva terra, especialment a través d’una de les més grans obres mestres poètiques, el Shahnameh, li va valer la fama.

## Característiques

La ferdowsiïta és una sulfosal de fórmula química Ag₈(Sb₅As₃)S$_{16}$. Cristal·litza en el sistema monoclínic. La seva duresa a l'escala de Mohs oscil·la entre 2,5 i 3.
L'exemplar que va servir per a determinar l'espècie, el que es coneix com a material tipus, es troba conservat al departament d'enginyeria de materials i física de la Universitat de Salzburg, a Àustria, amb el número d'espècimen: 15006.

## Formació i jaciments

Va ser descoberta al jaciment de Barika, situat a la localitat de Sardasht, dins el comtat de Sardasht (Azerbaidjan Occidental, Iran), on es troba associada amb grans cristalls d'arsenquatrandorita corroïts i és substituït en part per guettardita. Sovint es troba associada a tetraedrita/tennantita. També ha estat descrita a Itàlia, Espanya i el Perú.

## Referències

* ↑ «Ferdowsiite» (en anglès). Mindat. [Consulta: 7 setembre 2021].
# Finchita

La finchita és un mineral de la classe dels òxids. Rep el nom en honor del científic de l'United States Geological Survey Warren Finch (1924—2014), la carrera del qual havia estat definida per l'estudi de l'urani i l'exploració de fonts d'aquest.

## Característiques

La finchita és un òxid de fórmula química Sr(UO₂)₂(V₂O₈)·5H₂O. Cristal·litza en el sistema ortoròmbic.
Els exemplars que van servir per a determinar l'espècie, el que es coneix com a material tipus, es troben conservats les col·leccions mineralògiques del Museu d'Història Natural del Comtat de Los Angeles, a Los Angeles (Califòrnia) amb els números de catàleg: 66476 i 66477.

## Formació i jaciments

Va ser descoberta a Sulfur Springs Draw, a la localitat de Lamesa, dins el comtat de Martin (Texas, Estats Units). També ha estat descrita a la mina Globe Hill, al comtat de Teller (Colorado, EUA), i a la mina Pandora, a La Sal (comtat de San Juan, Utah). Aquests tres indrets són els únics de tot el planeta on ha estat descrita aquesta espècie mineral.

## Referències

* ↑ «Finchite» (en anglès). Mindat. [Consulta: 18 juny 2021].
# Cobitis choii

Cobitis choii és una espècie de peix de la família dels cobítids i de l'ordre dels cipriniformes.

## Morfologia

* Els mascles poden assolir 8,5 cm de llargària total.

## Reproducció

És ovípar.

## Hàbitat

Viu en zones de clima subtropical.

## Distribució geogràfica

Es troba al sud de la Península de Corea i a la conca del riu Amur (Rússia).

## Referències

* ↑ Linnaeus C. 1758. Systema Naturae, Ed. X. (Systema naturae per regna tria naturae, secundum classes, ordines, genera, species, cum characteribus, differentiis, synonymis, locis. Tomus I. Editio decima, reformata.) Holmiae. Systema Nat. ed. 10 v. 1. i-ii + 1-824.
* ↑ BioLib (anglès)
* ↑ «Cobitis choii». Catalogue of Life. (anglès) (anglès)
* ↑ The Taxonomicon (anglès)
* 1 2 FishBase (anglès)
* ↑ Kim, I.-S. i J.-Y. Park 1997. Iksookimia yongdokensis, a new cobitid fish (Pisces: Cobitidae) from Korea with a key to the species of Iksookimia. Ichthyol. Res. 44(3):249-256.
* ↑ Breder, C. M.; Rosen, D. E. Modes of Reproduction in Fishes (en anglès). Museu Americà d'Història Natural, 1966.
* ↑ Reshetnikov, Y.S., N.G. Bogutskaya, E.D. Vasil'eva, E.A. Dorofeeva, A.M. Naseka, O.A. Popova, K.A. Savvaitova, V.G. Sideleva i L.I. Sokolov 1997. An annotated check-list of the freshwater fishes of Russia. J. Ichthyol. 37(9):687-736.

## Bibliografia

* Eschmeyer, W. N. Genera of Recent Fishes (en anglès). iii + 697. Acadèmia de les Ciències de Califòrnia, 1990. ISBN 0-940228-23-8. .
* Eschmeyer, W. N. Catalog of Fishes (en anglès). Acadèmia de les Ciències de Califòrnia, 1998. ISBN 978-0-940228-47-4.
* Helfman, G. S.; Collette, B. B.; Facey, D. E. The Diversity of Fishes (en anglès). Blackwell Science, 1997. ISBN 9780865422568.
* Kim, I.-S. 1997. Illustrated encyclopedia of fauna and flora of Korea. Vol. 37. Freshwater fishes. Ministry of Education.:1-629.
* Kim, I.S., Y. Choi, C.L. Lee, Y.J. Lee, B.J. Kim i J.H. Kim 2005. Illustrated book of Korean fishes. Kyo-Hak Pub Co. Seoul. 615p.
* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Nelson, J. S. Fishes of the World (en anglès). 4a edició. Wiley, 2006. ISBN 978-0471250319.
* Wheeler, A. The World Encyclopedia of Fishes (en anglès). 2a edició. Macdonald, 1985. ISBN 978-0356107158.
# City of Heroes

City of Heroes (Ciutat dels herois), és un videojoc basat en el gènere dels superherois. Va ser desenvolupat per Cryptic Studios i publicat per NCsoft.
El joc va ser llançat als Estats Units el 27 d'abril de 2004, i a França, Alemanya i Gran Bretanya (per NCsoft Europa) el 4 de febrer de 2005. A aquests li seguirien Escandinàvia, Itàlia, Espanya i Benelux. Una beta oberta coreana de City of Heroes, titulat City of Hero, va ser llançat el 18 de gener de 2006. La primera seqüela del joc, City of Villains (Ciutats dels malvats), va ser llançada el 31 d'octubre de 2005, permetent als jugadors prendre el rol de superdolent. Onze importants actualitzacions, anomenades Números (Issues), han sortit des del seu llançament, amb més en camí per al joc i la seva seqüela. Estava planificada una expansió, la qual es vendria en botigues per a tots dos jocs en el 2007, però finalment es va decidir dividir-lo en 3 Números, sent el número 8 el primer d'ells.
Els jugadors creen personatge del tipus superheroi que poden unir forces al costat d'altres per combatre a diversos dolents a la ciutat Paragon (que significa "model") i les seves àrees veïnes. Els herois han de lluitar contra membres de diverses bandes i organitzacions a més de completar missions que els assignen els personatge no-jugador per tal d'acumular punts d'experiència (comunament anomenats EXP o XP) i augmentar el seu nivell.
# City of Evil

City of Evil és el tercer àlbum d'estudi de la banda californiana de heavy metal Avenged Sevenfold posat en venda el 2005. En aquesta obra, al contrari dels seus anteriors treballs, la banda s'allunya del metalcore característic dels dos àlbums anteriors, Sounding the Seventh Trumpet i Waking the Fallin, en què predominava la veu esquinçada del seu vocalista M. Shadows en gran part de les cançons, acostant-se així un estil més net a l'hora de la composició de les cançons.
Aquest canvi d'estil va causar una divisió d'opinions entre els seus fans defensors del metalcore i els que creuen que la banda ha d'experimentar en altres camins diferents als anteriors discos del grup.
El disc comença amb "Beast and the Harlot", amb referències a l'Apocalipsi, i que continua amb "Burn It Down" en el que estava concebut per ser una sola cançó. A continuació apareix "Blinded In Chains", cançó de lletra bèl·lica que s'inclou en el videojoc Need For Speed: Most Wanted i en Arena Football. "Bat Country", el primer single del disc, i "MIA", són dues cançons destacades dins l'àlbum, elogiat per la crítica especialitzada com el millor de la seva carrera fins al moment i va guanyar diversos premis.

## Llista de cançons

* "Beast and the Harlot" – 5:40
* "Burn It Down" – 4:58
* "Blinded in Chains" – 6:34
* "Bat Country" – 5:13
* "Trashed and Scattered" – 5:53
* "Seize the Day" – 5:32
* "Sidewinder" – 7:01
* "The Wicked End" – 7:10
* "Strength of the World" – 9:14
* "Betrayed" – 6:47
* "M.I.A." – 8:47

## Referències

* ↑ Avenged Sevenfold web Arxivat 2017-09-01 a Wayback Machine. Official release. vist el gener del 2013
* ↑ Weiderhorn, Joe «Avenged Sevenfold Salute Dimebag, Shun Metalcore On Evil». MTV, 09-06-2005 [Consulta: 13 març 2010]. Arxivat 9 de gener 2010 a Wayback Machine.
* ↑ Moss, Corey Avenged Sevenfold: Appetite for Destruction Arxivat 2015-03-20 a Wayback Machine. MTV.
* ↑ Avenged Sevenfold Capture Best New Artist Ultimate Guitar. September 9, 2005.

## Enllaços externs

* City of Evil a lastfm.com vist el 30/1/2013.
* City of Evil a artist.letssingit.com hi ha les cançons per escoltar-les vist el 30/1/2013.
* crítica del disc a todopunk.com Arxivat 2016-08-11 a Wayback Machine. (castellà) vist el 30/1/2013.
* crítica a themetalcircus.com (castellà) vist el 30/1/2013.
# City and South London Railway

City and South London Railway (C&SLR; en català Ferrocarril de la Ciutat i Sud de Londres) va ser el primer metro o ferrocarril metropolità al món construït a gran profunditat, deep-level. També va ser el primer gran ferrocarril a tracció elèctrica.
Quan es va obrir el 1890 tenia sis estacions al llarg de 5,1 km de línia en un parell de túnels entre Ciutat de Londres i Stockwell, passant per sota del riu Tàmesi. El petit diàmetre dels túnels va restringir la mida dels trens i va provocar que fos coneguda com a padded cells. El ferrocarril fou perllongat diverses vegades pel nord i pel sud, arribant a servir fins a 22 estacions en una distància de 21,7 km des de Camden Town fins a Morden a Surrey.
Tot i que la C&SLR va ser ben utilitzada, el baix preu i els costos de construcció de les extensions va provocar certes dificultats a l'empresa. El 1913 l'empresa va esdevenir part d'Underground Group. A la dècada de 1920 hi va haver algunes reconstruccions abans de la fusió amb altres grups ferroviaris. El 1933 el grup va acabar esdevenint de propietat pública. Actualment els túnels i estacions des del ramal de Bank i Kennington fins a la secció de Morden formen part de la Northern Line del metro de Londres.

## Referències

* ↑ Wolmar 2004, p. 4.
* 1 2 «Clive's Underground Line Guides, Northern Line, Layout». [Consulta: 20 setembre 2007].
# Cnemofílids

Els cnemofílids (Cnemophilidae) són una família d'ocells de l'ordre dels passeriformes que habita als boscos de muntanya de Nova Guinea. Eren considerats ocells del paradís i classificades als paradiseids (Paradisaeidae) fins que la investigació genètica va suggerir que aquests dos grups no estan massa relacionats i els cnemofílids estan potser, més a prop dels melanocarítids (Melanocharitidae).

## Morfologia

En totes tres espècies, els mascles són molt més brillants que les femella, que són de colors modestos i poc conspícues. Aquestes aus tenen peus febles i sense capacitat prènsil, una gran obertura bucal (el que fa que se'ls anomenés "ocell del paradís de gran badall"), i una regió nasal no osificada.

## Reproducció

Totes les espècies de la família fan nius en forma de cúpula, a diferència dels nius dels ocells del Paradís. La femella pon un sol ou, i s'encarrega d'ell sense cap tipus d'ajuda del mascle.

## Alimentació

S'alimenten exclusivament de fruites, fins i tot a una edat molt primerenca.

## Llistat de gèneres i espècies

Se n'han descrit dos gèneres amb tres espècies.
* Gènere Cnemophilus, amb dues espècies.
* Gènere Loboparadisea, amb una espècie: ocell setinat pitgroc (Loboparadisea sericea).

## Referències

* ↑ F Gill, D Donsker et P Rasmussen (Eds). 2021. IOC World Bird List (v11.1). doi : 10.14344/IOC.ML.11.1.
# Cobitoïdeus

Els cobitoïdeus (Cobitoidea) són una superfamília de peixos teleostis de l'ordre Cypriniformes. De vegades es considera un subordre dins l'ordre Cypriniformes. Habiten ecosistemes d'aigües dolces d'Euràsia i Àfrica del Nord.

## Referències

* ↑ Relacions filogenètiques
# Climent Bové

Climent Bové (segle xix) fou un dirigent obrer català. Per les seves activitats sindicals fou desterrat a Canàries el 1856. El 1868, en nom de la Direcció Central de les Societats Obreres de Barcelona, signà una crida a los obreros de Cataluña, per fer un congrés obrer català. Assistí al congrés obrer en el qual es va constituir la Federació Regional Espanyola de l'AIT a Barcelona el juny de 1870, com a delegat de la Federació de les Tres Classes de Vapor de Barcelona. Arran de la repressió pels fets de la Comuna de París, fou empresonat l'abril de 1871 al castell de Montjuïc per participar en les vagues. Fou president de la Federació de les Tres Classes de Vapor de maig de 1870 a gener de 1872.

## Referències

* ↑ «Climent Bové». Enciclopèdia Catalana.
# Club Drink

El Club Drink va ser un club poliesportiu de Barcelona creat l'any 1960.
Fundat principalment per empreses relacionades les begudes com Cacao Ram, Cerveses Damm, Coca-Cola, Faema i Automóviles Torelló, des dels seus orígens va participar en competicions de ciclisme, organitzant la Volta Internacional de Primavera i col·laborant en l'organització de la Setmana Catalana de Ciclisme, l'Escalada Ciclista a Montjuïc i en les etapes a Barcelona de la Volta ciclista a Espanya. També va tenir seccions de tennis i d'automobilisme. Després de la temporada 1962 la majoria de les nedadores de la Societat Atlètica Barcelona van ingressar a l'entitat i l'any següent van crear la secció de natació sincronitzada. Entre d'altres èxits, el club va guanyar cinc campionats d'Espanya en solo (1963, 1964, 1965, 1966, 1967), tres en duo (1963, 1964, 1965) i quatre en equips (1963, 1964, 1965, 1967). Les seves nedadores més destacades van ser Núria Llacuna, Maria Rosa Julià i María José Bilbao. L'any 1968 el club es va dissoldre i la secció de natació sincronitzada va fundar el CN Kallípolis, gràcies a l'impuls de l'entrenador Cèsar Villegas.

## Palmarès

* 4 Campionat d'Espanya de natació sincronitzada per equips: 1963, 1964, 1965, 1967

## Referències

* ↑ «Club Drink». Enciclopèdia de l'esport català. Barcelona: Grup Enciclopèdia Catalana.
* ↑ Salanova, Ramon N. «Nos compremetemos a hacer deporte por el placer de hacer deporte y ayudar al deporte» (en castellà). El Mundo Deportivo, 22-12-1960. [Consulta: 6 abril 2020].
* ↑ «El "Club Drink", un factor positivo en la Vuelta a España» (en castellà). El Mundo Deportivo, 29-04-1962. [Consulta: 6 abril 2020].
* ↑ «Societat Atlètica Barcelona». Enciclopèdia de l'esport català. Barcelona: Grup Enciclopèdia Catalana.
* ↑ «Club Natació Kallípolis». Enciclopèdia de l'esport català. Barcelona: Grup Enciclopèdia Catalana.
# Columna de Maria

La Mariensäule o columna de Maria es troba a la Marienplatz o plaça major de Múnic (Alemanya). És una columna que va ser construïda el 1638, durant la Guerra dels 30 anys (1618-1648), després que la ciutat de Múnic fos salvada de ser destruïda pels suecs. La plaça pren el nom d'aquest monument.
El monument es compon d'una columna de marbre en la part superior del qual apareix una estàtua daurada de la Mare de Déu amb el Nen Jesús en braços. Per la tipologia de l'obra es tracta d'un "Triomf", és a dir un monument consistent en una columna o obelisc que sosté en la seva part superior una estàtua. A la base de la columna s'hi poden observar a quatre àngels, que lluiten contra criatures mítiques que representen les quatre amenaces que tenia Múnic en aquesta època:
* El primer monstre és un drac que representa la gana.
* El segon, que lluita amb un lleó representa la guerra.
* El tercer és un basilisc que representa la malaltia.
* La cambra, la serp que representa l'heretgia, és a dir tots els protestants d'aquella època que s'enfrontaven a l'Església catòlica.

## Galeria d'imatges

* Columna de María, vista general. Al fons, les dues torres de la Frauenkirche.
* La columna al centre de la plaça, davant el Neues Rathaus.
* L'estàtua daurada de Maria, amb la vista en perspectiva de les dues torres de la Frauenkirche darrere seu.
* El drac, una de les quatre escultures al peu de l'estàtua.
* Lluitant contra l'heretgia, una altra escultura al peu de l'estàtua.

## Referències

* 1 2 Descripción de Marienplatz

## Enllaços externs

* Història de la Columna de María de Múnic
* Oració del Papa/Papa davant la Columna de María
# Columna de la Constitució de 1869

La Columna de la Constitució de 1869 és una escultura a l'aire lliure del municipi de Girona que forma part de l'Inventari del Patrimoni Arquitectònic de Catalunya.
És una columna exempta d'ordre dòric sobre basa paral·lelepipèdica i que descansa sobre una plataforma i esglaó. Al mig del fust acanalat porta una làpida amb la inscripció: 6 DE JUNIO DE 1869.
Inicialment era per la plaça de la Independència. Es traslladà al fons de la plaça de l'Hospital, on hi havia els carrers Pavo i Canaders. Vers els 50 es traslladà al lloc actual.

## Referències

* 1 2 «Columna de la Constitució de 1869». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 28 febrer 2015].
# Hidroterskita

La hidroterskita és un mineral de la classe dels silicats. Rep el seu nom degut a la seva relació amb la terskita.

## Característiques

La hidroterskita és un silicat de fórmula química Na₂ZrSi₆O₁₂(OH)₆. Cristal·litza en el sistema ortoròmbic en cristalls curts prismàtics, de fins a 3 mm d'amplada, limitats pel prismes {100}, {010} i {001}. Els cristalls són translúcids, de color gris clar; el color de la seva ratlla és blanc i la seva lluïssor és vítria.

## Cristal·lografia

Els cations de sodi (Na$^+$) ocupen dos llocs diferents, ambdós amb coordinació vuit: [Na¹O₆(OH)₂] és un poliedre hexagonal dipiramidal, mentre que [Na²O₆(OH)₂] és una piràmide pentagonal bifurcada. Els atoms de zirconi tenen coordinació octaèdrica. El silici, en coordinació tetraèdrica amb els oxigens, forma cadenes espirals paral·leles a l'eix c. Aquestes cadenes estan entrecreuades amb els octaedres [ZrO₆] i els poliedres [NaO₈], compartint les arestes.

## Formació i jaciments

La hidroterskita ha estat trobada a la seva localitat tipus i també a l'indret proper del mont Saint-Hilaire, a la Vallée-du-Richelieu RCM (Quebec, Canadà).

## Referències

* ↑ «Hydroterskite» (en anglès). Mindat. [Consulta: 27 desembre 2015].
* 1 2 3 Ciriotti, Marco E. «IMA 2015-042 = hydroterskite» (en anglès). Mindat. [Consulta: 5 novembre 2016].